**Urheilijoille myönnettävät valmennustuet ja niiden perusteet 2024**

Seura myöntää valmennustukea edellisen kauden kansallisten ja kansainvälisten kilpailujen ja saavutusten perusteella. Tukea maksetaan kilparyhmän urheilijoille ja itsenäisen valmennuksen maksun maksaneille.

Maksettava tuki määräytyy ainoastaan ulkokauden aikaisesta kilpailumenestyksestä eli hallitulokset eivät oikeuta tukeen. Arvokilpailumenestyksessä joukkueen mukana matkustanut varamies on myös oikeutettu tukeen. SM-viesteissä summa on urheilijakohtainen. Tuen saa myös alkuerissä esiintynyt juoksija ja juoksija, joka taktisista syistä pudotetaan kakkosjoukkueeseen tai hyödyntämään muuten joukkuetta.

Tuen suuruuteen vaikuttaa urheilijan ikä siten, että täyteen tukeen ovat oikeutettuja 18 vuotta täyttäneet ja sitä vanhemmat urheilijat; 17-vuotiaille tuesta maksetaan 50 %. Valmennustuesta sovitaan kirjallisesti joko kolmikantasopimuksella tai itsenäisen urheilijan sopimuksella. Ilman valmennustukea ja ilman sopimusta olevat urheilijat voivat sopia eduistaan ja velvoitteistaan valmennuspäällikön kanssa.

**Valmennustuen määräytyminen**

Valmennustuki määräytyy neljän osatekijän summasta

1. Urheilija saa tukea, kun hän saavuttaa vähintään seitsemän pisteen tuloksen Suomen Urheiluliiton tulospisteiden (voimassa oleva taulukko 1.1.2023) perusteella
2. Urheilija saa tukea SM-menestyksen perusteella sijoittuessaan yleisen sarjan SM-kilpailuissa sijoille 1–8, junioreissa (16–22-vuotiaat) sijoille 1–3 ja viesteissä sijoille 1–3.
3. Urheilijan arvokilpailu- ja maaotteluosallistuminen ja -menestys otetaan huomioon tukea myönnettäessä.
4. Urheilijalle myönnetään tukea, kun hänen kautensa paras tulos ylittää IAAF pistetaulukossa 900 pistettä.

**Loukkaantunut urheilija**

Loukkaantunut urheilija voi saada valmennustukea ensimmäisenä vuotena 60 % edellisvuoden määrästä valmennuspäällikön harkinnalla. Toisena vuotena urheilija voi saada 20–40 % valmennustuesta valmennuspäällikön harkinnalla. Kolmantena vuotena voidaan harkita edelliseltä kaudelta käyttämättömän tuen maksamista. Valmennustukea ei makseta, jos urheilija ei valmentaudu täysipainoisesti.

**Parayleisurheilijoiden valmennustuki**

Tuki maksetaan kahden kategorian, kansainvälinen arvokilpailumenestys ja tulosbonus, parhaasta saavutuksesta kerran. Arvokilpailuiden välivuotena käytetään IPC:n maailman rankingia (tilanne 31.8.).

Loukkaantunut parayleisurheilija voi saada valmennustukea ensimmäisenä vuotena 70 % edellisvuoden määrästä valmennuspäällikön harkinnalla. Toisena vuotena urheilija voi saada 40 % valmennustuesta valmennuspäällikön harkinnalla.